Title: ÚSTREDNÉ DAŇOVÉ RIADITEĽSTVO SLOVENSKEJ REPUBLIKY
Author: ÚDR SR Banská Bystrica
Last saved by: agenda0
Company: ÚDR SR

Príloha č. 6

Vyhodnotenie opatrení vyplývajúcich z „Návrhu opatrení na zabezpečenie vymáhania nedoplatkov vrátane prehľadu už prijatých opatrení“.

	Na základe uznesenia vlády SR č. 12 zo dňa 7.1.1999 ministerstvo financií predložilo na rokovanie vlády SR v júni 1999 „Návrh opatrení na zabezpečenie vymáhania nedoplatkov vrátane prehľadu už prijatých opatrení“.
Predmetom vyhodnotenia sú opatrenia vyplývajúce z uvedeného „Návrhu opatrení“, ktorých plnenie je dlhodobého charakteru.

A. v oblasti daňovej:

Opatrenie č. 11) uložené Ústrednému daňovému riaditeľstvu SR
-  Spolupracovať pri vytvorení podmienok na zabezpečenie prepojenia informačných systémov daňových orgánov s colnými orgánmi a s organizáciami, ktoré vedú evidenciu majetku alebo osôb (napr. kataster nehnuteľností, obchodný register, živnostenský register, evidencia obyvateľov, evidencia držiteľov motorových vozidiel). 

Úloha sa priebežne zabezpečuje.
Stav v prepojení daňového informačného systému s inými systémami je ovplyvnená harmonizáciou registrov v SR, čo má priamy vplyv na možnosť prepojenia informačných systémov navzájom. V tejto súvislosti boli zo strany Ústredného daňového riaditeľstva SR nadviazané kontakty s  organizáciami, ktoré vedú evidenciu osôb alebo majetku za účelom preberania, resp. poskytovania údajov podľa platnej legislatívy. 
    
Stav realizácie prepojenia daňového informačného systému na iné systémy je nasledovný:
Register obyvateľov na Ministerstve vnútra SR - zákon č. 253/1998 Z. z., ktorý upravuje zriadenie registra obyvateľov SR pôvodne mal stanovenú  účinnosť  1.1.2000, táto však bola zákonom č. 369/1999 Z. z. zmenená na 1.1.2002. Vzhľadom na posun účinnosti zákona a skutočnosť, že podľa tohto zákona malo dôjsť k prepojeniu registra obyvateľov s daňovým informačným systémom, bolo vykonané zatiaľ len zosúladenie správnosti rodných čísiel subjektov vedených v daňovom registri. 
Obchodný register na Ministerstve spravodlivosti SR – prepojenie  daňového informačného systému s obchodným registrom je v štádiu rozpracovanosti. V súčasnosti  sa využívajú len dostupné informácie, napr. údaje z obchodných registrov na úrovni krajov a obchodný register, ktorý je zverejnený na Internete. Tieto zdroje však neobsahujú všetky údaje, ktoré daňová správa potrebuje k svojej činnosti.
Centrálna evidencia vozidiel na Prezídiu Policajného zboru SR – platná legislatíva zatiaľ neumožňuje zabezpečiť preberanie dát v elektronickej forme, a  teda neumožňuje zabezpečiť prepojenie daňového informačného systému s centrálnou evidenciou vozidiel. V súčasnosti prebieha spolupráca len formou písomného dožiadania správcu dane. 
Všeobecná zdravotná poisťovňa – požadované údaje z daňového informačného systému sa  odovzdávajú na základe zoznamu poistencov evidovaných v jednotlivých rokoch vo Všeobecnej zdravotnej poisťovni. 
Kataster nehnuteľností – kataster nehnuteľností je spracovávaný na centrálnej úrovni, avšak údaje centrálnej databázy sú aktualizované len v 3-mesačných intervaloch, pričom nie je sledovaná história údajov. Z tohto dôvodu sú tu dáta neaktuálne k danému okamihu. Zároveň je potrebné uviesť, že v centrálnej databáze nehnuteľností je evidovaných niekoľkonásobne viac obyvateľov ako je počet obyvateľov SR, nakoľko položka identifikácie obyvateľov nie je povinná, takže subjekty sú tu uvedené duplicitne a teda nie je možné zabezpečiť prepojenie tohto informačného systému s iným informačným systémom na základe identifikácie a ani na základe názvu subjektu, nakoľko tento je možné zapísať rôznym spôsobom. Pri zhrávaní dát do centrálnej databázy sa vykonávajú kontroly na správnosť údajov, pričom je 20 – 25 % údajov vylúčených a tieto sa nenahrávajú do centrálnej databázy katastra nehnuteľností. Akonáhle budú vyriešené uvedené problémy, daňový informačný systém bude prepojený s katastrom nehnuteľností na centrálnej úrovni.
Živnostenský register - poskytuje údaje o živnostenských listoch a o zmenách v živnostenských listoch v písomnej aj v elektronickej forme (na disketách). Odovzdávajú sa vybrané údaje z registra osôb súkromne podnikajúcich. Ide o identifikačné a základné charakteristiky podnikateľskej činnosti osôb registrovaných na živnostenských oddeleniach, ktoré slúžia k pravidelnej aktualizácii registra daňových subjektov.

Pokiaľ ide o prepojenie daňového informačného systému s colným informačným systémom prebieha testovanie software EFEKT CD na pilotnom pracovisku Ústredného daňového riaditeľstva SR v Banskej Bystrici, pričom už bolo otestovaných cca 70 verzií SW. V tomto období sa postupne odstraňujú vzniknuté problémy. 

 Okrem toho Ústredné daňové riaditeľstvo SR ďalej spolupracuje na výmene údajov aj s ďalšími orgánmi, napr. Sociálnou poisťovňou, Národným úradom práce SR,  Národnou bankou Slovenska, Slovenskou poštou, Štatistickým úradom SR.

Opatrenie č. 13) uložené Ústrednému daňovému riaditeľstvu SR
- Doriešiť systém verejnej informovanosti a poskytovania poradenskej činnosti daňovým subjektom s cieľom pôsobiť na dobrovoľné plnenie daňových povinností, minimalizovanie daňových únikov, ako aj na zvýšenie právneho vedomia daňových subjektov. 

Úloha splnená.
Rozhodnutím ministerky financií č. 5/1999 o vnútornej štruktúre Ústredného daňového riaditeľstva SR boli od  roku 1999 postupne zriaďované v rámci daňovej správy oddelenia pre poskytovanie služieb verejnosti. V rámci uvedeného môže daňový subjekt požiadať o informáciu z oblasti daňovej problematiky písomne alebo ústne. Okrem toho budú daňovým subjektom poskytované informácie aj formou letákov, ako aj prostredníctvom masovokomunikačných prostriedkov.

Opatrenie č. 23) uložené Ústrednému daňovému riaditeľstvu SR
- Oznamovať v štvrťročných intervaloch Ministerstvu financií SR jednotlivé prípady, kedy registrované súdy uskutočnili výmaz právnickej a fyzickej osoby bez predchádzajúceho súhlasu správcu dane. 

Úloha sa priebežne zabezpečuje.
Podľa evidencie daňových úradov registrové súdy uskutočnili v roku 2000 výmaz právnickej osoby alebo fyzickej osoby zapísanej v obchodnom registri bez predchádzajúceho súhlasu správcu dane, ktorý je daňový subjekt povinný predložiť súčasne s návrhom na výmaz z obchodného registra. Ide o Registrový súd v Bratislave (1 prípad),  Registrový súd v Košiciach (1 prípad), Registrový súd v  Trnave (1 prípad), Registrový súd v Nitre (1 prípad), Registrový súd v Trenčíne (2 prípady) a o Registrový súd v Prešove (4 prípady). O takomto postupe registrových súdov Ministerstvo financií SR informovalo Ministerstvo spravodlivosti SR listom č. 2762/2000-KM zo dňa 26.6.2000.

Opatrenie č. 29) uložené Ústrednému daňovému riaditeľstvu SR
-  Zabezpečiť obsadenie miest exekútorov vo vhodnej kvalifikačnej štruktúre, prevažne s právnickým vzdelaním a zabezpečiť ich pravidelné doškoľovanie v rámci daňovej správy. 

Úloha sa priebežne zabezpečuje.
K 31.12.2000 bolo v daňovej správe na exekučných oddeleniach Ústredného daňového riaditeľstva SR a daňových úradov zamestnaných celkom 107 zamestnancov s právnickým vzdelaním, čo je 32,8 % všetkých zamestnancov exekučných oddelení. Exekútori sa zúčastňujú na všetkých seminároch, ktoré sa uskutočňujú k jednotlivým daňovým zákonom a k ich novelám, ako aj seminárov k súvisiacim právnym predpisom. Osobitne zabezpečilo Ústredné daňové riaditeľstvo SR školenie pre exekútorov k novele zákona SNR č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov  týkajúcej sa exekučnej činnosti a k novele zákona o konkurze a vyrovnaní. 

 B. v oblasti colnej

Opatrenie č. 4) uložené Colnému riaditeľstvu SR
 - Zabezpečiť, aby colný dlh, ktorý v lehote splatnosti nebol zaplatený, bol bezodkladne uhradený zo zabezpečenia. Ak bol colný dlh zabezpečený poskytnutím záruky ručiteľom, urýchlene vyzvať ručiteľov, aby podľa podmienok uvedených v záručnom vyhlásení colný dlh uhradili .

Úloha sa priebežne zabezpečuje.
V uvedených prípadoch colné úrady dôsledne dodržiavajú postup podľa Colného zákona a colný dlh, ktorý nie je v lehote splatnosti  zaplatený, sa uhrádza z colnej zábezpeky.  Ak je colný dlh zabezpečený zárukou ručiteľa, colné úrady postupujú bezodkladne podľa podmienok v záručnom vyhlásení, prípadne výkonom rozhodnutia.

Opatrenie  č. 7) uložené Colnému  riaditeľstvu SR
- Posilniť následné kontroly colnej hodnoty po prepustení tovaru do voľného obehu.

Úloha splnená.	
Na regionálnej úrovni boli zriadené oddelenia následných kontrol. Doterajšia prax potvrdila ich  opodstatnenosť a účelnosť.

Opatrenie č. 9) uložené Colnému riaditeľstvu SR
- Dôsledne využívať kontrolné mechanizmy na odhalenie porušovania colných predpisov pri vykonávaní spracovateľských operácií v režime aktívneho zušľachtovacieho styku s cieľom zamedzenia colným a daňovým únikom.

Úloha sa priebežne zabezpečuje. 
V prípade zistenia nedostatkov colný orgán odoberie povolenie, a ak vznikne colný dlh,  tento colné úrady bezodkladne vymeriavajú.